Α.Ο. Αγίου Νικολάου Κρήτης

Ο **Αθλητικός Όμιλος Αγίου Νικολάου** (**Α.Ο.Α.Ν.**) είναι Ελληνικό ποδοσφαιρικό σωματείο το οποίο εδρεύει στον Άγιο Νικόλαο Λασιθίου και ιδρύθηκε το 1947. Το λογότυπο του είναι ένα αστέρι. Επίσημα χρώματα του αποτελούν το μπλε και το λευκό. Χρησιμοποιεί ως αγωνιστική έδρα το Δημοτικό Στάδιο Αγίου Νικολάου «Νικόλαος Φουρνιωτάκης».

Ιδρύθηκε ως αμιγώς ποδοσφαιρικός σύλλογος και κατά το παρελθόν διέθετε και τμήμα κολύμβησης, το οποίο ιδρύθηκε το 1961 και πλέον δεν υφίσταται, καθώς και τμήμα καλαθοσφαίρισης το οποίο από το 2020 έχει αποσχιστεί από τον μητρικό σύλλογο και αποτελεί διαφορετικό σωματείο.

Σήμερα δραστηριοποιείται σε ποδόσφαιρο με ανδρικό τμήμα και τμήματα υποδομών όλων των ηλικιών. Οι αγώνες τους πραγματοποιούνται στο στάδιο «Μύρων Χαλκιαδάκης ο Γ´» στον Άγιο Νικόλαο Λασιθίου Κρήτης.

Το ποδοσφαιρικό τμήμα του συλλόγου αποτελεί το πιο πετυχημένο τμήμα του συλλόγου το πιο επιτυχημένο ποδοσφαιρικό σωματείο του Λασιθίου, καθώς και ένα από τα πιο διακεκριμένα της Κρήτης, με πολλές διακρίσεις σε τοπικό επίπεδο και πολλές παρουσίες στα εθνικά επαγγελματικά πρωταθλήματα της Γ΄ Εθνικής και Β΄ Εθνικής. Την περίοδο 1994–2003 αγωνιζόταν στα επαγγελματικά πρωταθλήματα με την επωνυμία «**[[Ποδοσφαιρική Ανώνυμη Εταιρεία]] Αθλητικός Όμιλος Αγίου Νικολάου**» και με τον διακριτικό τίτλο «**[[Ποδοσφαιρική Ανώνυμη Εταιρεία|Π.Α.Ε.]] Α.Ο. Αγίου Νικολάου**».

## Τμήμα ποδοσφαίρου
### Ιστορία
Το 1980 με προπονητή τον Βαγγέλη Πετράκη αναδείχθηκε κυπελλούχος Ε.Π.Σ. Ηρακλείου νικώντας με 2-1 τον ΠΟΑ στον τελικό που διεξήχθη στο γήπεδο Μαρτινέγκο, ενώ κατέκτησε και το πρωτάθλημα Ε.Π.Σ. Ηρακλείου, κάτι που κατάφερε για πρώτη φορά ομάδα από το νομό Λασιθίου και κέρδισε την άνοδο στην Εθνική Ερασιτεχνική κατηγορία, την τότε 3η τη τάξει εθνική κατηγορία.

Το 1990 υπήρξε φιναλίστ του Κυπέλλου Ελλάδας ερασιτεχνών, όπου έχοντας αποκλείσει κατά σειρά τους Αστέρας Περάματος, Ποσειδώνα Ηρακλείου, Ο.Φ. Χολαργού, Ολυμπιακό Χαλκίδας και Α.Σ. Λαμία έφτασε στον τελικό που διεξήχθη στο Γήπεδο Απόστολος Νικολαΐδης με αντίπαλο τον Σπάρτακο Νεάπολης Θεσσαλονίκης από τον οποίο και ηττήθηκε στη διαδικασία των πέναλτι με 6-5, ύστερα από ισοπαλία με 0-0 σε κανονική διάρκεια και παράταση, ενώ το 1994 απέκλεισε τον ΠΑΟΚ στο Β΄ γύρο του Κυπέλλου Ελλάδας της περιόδου 1994–95, έχοντας αποσπάσει ισοπαλία με 1-1 στο γήπεδο της Τούμπας στον πρώτο αγώνα και κρατώντας το 0-0 στον δεύτερο αγώνα που διεξήχθη στο κατάμεστο γήπεδο του Καλού Χωριού.

Το 1998 αναδείχθηκε δευτεραθλητής του Νοτίου ομίλου της Γ΄ Εθνικής και κέρδισε την άνοδο στην Β΄ Εθνική κατηγορία, όπου και αγωνίστηκε από τη σεζόν 1998–99 έως και τη σεζόν 2001–02.

Από τους γνωστότερους ποδοσφαιριστές που αγωνίσθηκαν με τη φανέλα του Α.Ο.Α.Ν. είναι μεταξύ άλλων ο Γιώργος Βλάχος, ο Μύρων Σηφάκης, ο Πρέντραγκ Μίτιτς, ο Γιάννης Χατζηνικολάου, ο Αλέξανδρος Τζόρβας, ο Κάρλος Μαρκορά, ο Μικαΐλ Ζαρίτσκι, ο Σωτήρης Κυργιάκος, ο Δημήτρης Μάρης και ο Γιάννης Αραμπατζής.

### Τίτλοι και διακρίσεις
#### Εθνικό επίπεδο
* 1 Πρωτάθλημα Δ΄ Εθνικής:
** 1993–94 (1ος όμιλος)

#### Τοπικό επίπεδο
* 1 Πρωτάθλημα Α΄ Κατηγορίας Ε.Π.Σ. Ηρακλείου:
** 1979–80
* 1 Κύπελλο Ε.Π.Σ. Ηρακλείου:
** 1979–80
* 5 Πρωταθλήματα Α΄ Κατηγορίας Ε.Π.Σ. Λασιθίου:
** 1982–83, 1989–90, 2010–11, 2012–13, 2018–19
* 13 Κύπελλα Ε.Π.Σ. Λασιθίου:
** 1983–84, 1984–85, 1985–86, 1986–87, 1987–88, 1988–89, 1989–90, 1993–94, 2004–05, 2019–20, 2021–22, 2023–24, 2024–25
* 2 Σούπερ Καπ Ε.Π.Σ. Λασιθίου
** 2019, 2023

### Διαδρομή στις εθνικές κατηγορίες

## Τμήμα καλαθοσφαίρισης
Το 1979 ιδρύθηκε ο Αθλητικός Όμιλος Λασιθίου, ο οποίος αργότερα μετονομάστηκε σε Αθλητικός Όμιλος Αγίου Νικολάου και αποτέλεσε το τμήμα καλαθοσφαίρισης του ομώνυμου συλλόγου.

Ο Α.Ο.Α.Ν. διατήρησε το τμήμα καλαθοσφαίρισης μέχρι και την αγωνιστική περίοδο 2007–08, έχοντας συνεχή παρουσία στις 2 κατηγορίες ανδρών της Ένωσης Καλαθοσφαιρικών Σωματείων Κρήτης (Ε.ΚΑ.Σ. Κρήτης).

Από το 2008 το τμήμα καλαθοσφαίρισης του Α.Ο.Α.Ν. συνέχισε να υφίσταται μόνο σε αναπτυξιακό επίπεδο με τμήματα παίδων και εφήβων και από το 2020 αποσχίστηκε από τον μητρικό σύλλογο, αποτελώντας διαφορετικό σωματείο με αναπτυξιακά τμήματα και ανδρικό τμήμα.

## Παραπομπές


## Εξωτερικοί σύνδεσμοι
* 

Κατηγορία:Αθλητικοί σύλλογοι Λασιθίου
Κατηγορία:Ιδρύσεις αθλητικών συλλόγων το 1947
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1947
Κατηγορία:Ελληνικοί σύλλογοι αντισφαίρισης